Nissemor har altid meget travlt. Det vigtigste af alt er, at hun skal sørge for at lave risengrød til nissefar og alle de 47 nissebørn. Hun skal passe på at nissefar ikke tager flere end én smørklat i risengrøden, for ellers bliver han for tyk, og så kan alle rensdyrene ikke trække ham i slæden, når han skal ud juleaften og aflevere alle gaverne til de søde børn.
Så skal hun også pakke gaver ind - og det skal gøres så grundigt, at nissebørnene ikke kan gætte, hvad der er indeni. Hun har også travlt med at holde øje med nissefar, at han ikke snyder og ser efter, hvad han selv skal have i julegave.
Nissemor skal huske på alt det, som nissefar glemmer - han er jo en gammel mand og husker ikke så godt. Derfor bliver hun også nødt til at checke, om nissefar nu har købt den gave til hende, som hun har ønsket sig allermest - ellers skal han nok få det at vide!